**…această ploaie**

*Bogdan Stoicescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

…această ploaie

…dar nu sunt aici,

și această ploaie încă nu a spălat trecutul,

rece, apatic, pierdut,

desenând pe geamuri neștiute flori,

stau ascuns în spatele acelui vis,

tu îl știi… eu încă îl visez…

…dar nu sunt aici,

și această ploaie scapără în mine ciudat,

chinuit, chircit, adunat,

apăsând secunda din degete,

răsfirând darabana pașilor,

tu respiri… eu încă timp aiurea număr…

…dar nu sunt aici,

și această ploaie limpezește doar amintiri,

delir, enigmă, tremurat,

încovoind tristețea,

respirația mea ocolește teribil ritmul,

tu îl știi… eu încă rabd echilibrul…

…dar nu sunt aici,

și această ploaie încă nu mă aduce din ieri în azi,

mic, efemer, pierdut,

verificând pierdut golul din mine,

malefică singurătate,

nu m-ai cunoscut… deși poate, cândva, m-ai iubit…

…nu sunt aici,

iar această ploaie, probabil la mijloc s-a oprit…